Veikkaus on kestittänyt päätoimittajia matkoilla olympiakisoihin ja Lapin huviloille. Tilaisuuksissa on markkinoitu suomalaisen rahapelimonopolin erinomaisuutta.

Valtion rahapeliyhtiö Veikkaus on kenties anteliain valtionyhtiö, kun tarkastellaan yhtiön kestitsemiskulttuuria erilaisissa sidosryhmätapaamisissa.

Miljardin euron tulosta tekevä Veikkaus on rakentanut vuosien varrella hyvät suhteet edunsaajiin, poliitikkoihin ja mediaan. Sidosryhmille on myös tarjottu vieraanvaraisuutta lukuisissa eri tilaisuuksissa.

Veikkaus on ajautunut kriisiin useista eri syistä. Toimittajien jutuissa osansa kritiikistä ovat saaneet Veikkausta valvovat poliitikot, Veikkauksen johto, edunsaajat ja viranomaisvalvonta. Nämä kohteet ovat luonnollisia kohteita arvostelulle, sillä valta keskittyy monopolijärjestelmässä kyseisille toimijoille.

Uutisointi Veikkauksen ympärillä muuttui selvästi viimeistään kesän 2019 jälkeen. Toimitukset alkoivat tehdä kriittisiä juttuja Veikkauksesta. Niissä on käsitelty peliongelmia, rahapeliautomaatteja, kyseenalaista markkinointia ja poliitikkojen sekä edunsaajien taloudellisia kytköksiä Veikkaukseen.

Media on kuitenkin jättänyt yhden keskeisen kohteen kritiikin ulkopuolelle – itsensä.

Veikkaus on järjestänyt vuosikymmeniä esimerkiksi kestitystilaisuuksia kaikkien keskeisten tiedotusvälineiden päätoimittajille. Tarjoilut ovat olleet varsin usein yltäkylläiset.

Päätoimittajia on lennätetty Saariselälle Veikkauksen Lottomajalle seminaareihin ja jopa ulkomaille olympialaisiin ainakin vuoteen 2012 saakka. Epäselväksi on jäänyt, mikä journalistinen tarkoitus kyseisillä tilaisuuksilla on ollut.

Toimintaa läheltä seurannut media-alan ammattilainen kertoo, että mediat yleensä itse maksoivat olympiamatkat, mutta kaikki muut kulut maksoi Veikkaus. Toiminta ajoittuu 2000- ja 2010-luvulle.

Olympialaisissa päätoimittajille järjestetty ohjelma sisälsi yleensä tuntien mittaisia seminaarisessioita, joissa käsiteltiin, kuinka tärkeää on säilyttää Veikkauksen monopoliasema.

Asiaa perusteltiin yleensä sillä, että pelaajien rahat ohjautuvat urheilun ja kulttuurin tukemiseen. Ulkomaalaisista peliyhtiöistä päätoimittajia ja muita sidosryhmiä on varoiteltu jo 1990-luvulta saakka.

Vapaa-ajalla syötiin, juotiin ja esimerkiksi Lapin-matkoilla lasketeltiin Veikkauksen piikkiin. Toiminta oli yleistä Risto Niemisen toimiessa Veikkauksen toimitusjohtaja vuosina 2001–2012.

Vielä 2000-luvulla uutistyössä mukana ollut ammattilainen kertoo, että Veikkauksen lobbaus näkyi median sisällöissä muun muassa siten, että lottovoittajista tehtiin yhä enemmän juttuja.

Myös se ylitti uutiskynnyksen, jos kukaan ei saanut päävoittoa. Kyse oli käytännössä Loton ilmaisesta markkinoinnista.

Suomen Kuvalehti pyysi Veikkaukselta tiedot siitä, ketkä päätoimittajat ovat osallistuneet 2000- ja 2010-luvulla Veikkauksen päätoimittajille tarkoitetuille olympialaismatkoille ja mikä on ollut matkojen ohjelma.

Veikkaus kieltäytyi luovuttamasta tietoja.

”Emme raportoi vanhojen rahapeliyhteisöjen (Raha-automaattiyhdistys, Fintoto ja vanha Veikkaus) aikaisia tapahtumia. 2012 Lontoon olympialaisten jälkeen olemme vieneet olympialaisiin vain asiakkaita, jotka ovat voittaneet paikkansa Etuasiakas-arvonnoissa”, Veikkauksesta kerrotaan sähköpostitse.

Veikkaus ei suostu luovuttamaan myöskään nimilistaa Veikkauksen Saariselän Lottomajalle suunnatuista päätoimittajamatkoista, joita on järjestetty 2000- ja 2010-luvulla.

”Uuden Veikkauksen aloittamisen jälkeen on järjestetty kaksi päätoimittaja-, mediaseminaaria Luostolla. Toinen vuonna 2017 ja toinen 2018. Osallistujien nimiä emme valitettavasti voi raportoida.”

Päätoimittajat eivät ole kuitenkaan ainoat vieraanvaraisuuden kohteet.

Veikkaus on kestinnyt mediayhtiöiden päälliköitä ja rivitoimittajia vuosikymmeniä, ja toimittajat ovat myös käyneet tilaisuuksissa ahkerasti. Toimittajia on kutsuttu muun muassa erilaisiin urheilutapahtumiin koti- ja ulkomaille.

Nykypäivän ehkä erikoisin Veikkauksen järjestämä sidosryhmätapahtuma on Helsingin Casinolla järjestettävä pokeri-ilta, johon osallistuu toimittajien lisäksi kansanedustajia. Tapahtuma on järjestetty kolme kertaa.

Veikkauksen verkkosivuilla julkaistusta jutusta käy ilmi, että keväällä 2018 tapahtumaan osallistui muun muassa useita Ylen ja MTV:n toimittajia.

”Näin voimme saattaa toimittajat ja edustajat yhteen rennossa ilmapiirissä. On myös tärkeää, että kansanedustajat ymmärtävät päätöksiä tehdessään, mitä rahapelaaminen esimerkiksi kasinolla on”, Veikkaus kirjoittaa jutussa tapahtuman tarkoituksesta.

Päätoimittajien yhdistyksen puheenjohtaja ja Kauppalehden vastaava päätoimittaja Arno Ahosniemi sanoo, ettei yhdistyksellä ole kantaa siihen, miten eri mediat hankkivat taustatietoja.

”Jokainen jäsenemme vastaa mediansa journalistisesta linjasta ja integriteetistään. Mielestäni toimittajan on tärkeää tavata monipuolisesti ihmisiä ja keskustella erilaisten ihmisten kanssa ymmärryksen lisäämiseksi. Muutoin on vaarana, että toimii vain omassa kuplassaan”, Ahosniemi sanoo.

Pitäisikö tällaisiin Veikkauksen järjestämiin tapahtumiin osallistumisesta kertoa kyseisessä mediassa avoimesti?

”Avoimuus on aina hyväksi. Jokainen tapaus pitää harkita erikseen, ja tapaamisille pitää olla journalistinen syy.”

Oletko itse osallistunut tällaiseen Veikkauksen sidosryhmätoimintaan?

”Olen käynyt keskusteluja Veikkauksen avainhenkilöiden kanssa eri vuosina Helsingissä sekä vuonna 2009 Vaasassa toimiessani Pohjalaisen päätoimittajana.”

Suomen Kuvalehden toimituksesta Veikkauksen tilaisuuksiin on osallistunut vuosien varrella eri tehtävissä toimineita journalisteja useita kertoja.